Virallinen lehti nro C 082 , 17/03/1998 s. 0065



KIRJALLINEN KYSYMYS E-2373/97 komissiolle esittäjä(t): Juan Colino Salamanca (PSE) (10. heinäkuuta 1997) Aihe: Oliivialalle myönnettävät avustukset Oliiviala on tällä hetkellä vakavassa kriisissä. Ala saa yhteisön tukea ainoastaan markkinointitoimenpiteisiin, korkeiden viljelykustannusten vuoksi tuotteen hinta nousee kuitenkin korkeaksi, mikä aiheuttaa kulutuksen vähenemistä ja yhteisön tuotannon kilpailukyvyn heikkenemistä kolmansiin maihin nähden. Asiakirjassa oliivi- ja oliiviöljyalan uudistuksen vaihtoehdoista KOM (97)0057 lopull. tämä vakava tilanne ja alan odotukset uudistukselta on otettu huomioon. Aikooko komissio tehdä jotain taatakseen tämän perieurooppalaisen tuotteen elinkelpoisuuden? Onko komissio tutkinut mahdollisuutta myöntää tuottajien vaatimaa erityistukea, joka ei kuitenkaan aiheuttaisi ongelmia oliiviöljyalalle? Komission jäsenen Franz Fischlerin komission puolesta antama vastaus (10. syyskuuta 1997) Syötäväksi tarkoitettujen oliivien ala ei saa osakseen yhteisön tukea lukuun ottamatta joitakin yhteisön yhteisesti rahoittamia tukia, jotka on tarkoitettu myynnin edistämiseen ja kaupan pitämiseen ja jotka eivät ole olleet kovin onnistuneita. Syötäväksi tarkoitettujen oliivien ala kärsii tällä hetkellä vaikeuksista, jotka johtuvat erityisesti kahdesta perussyystä: halvempaa työvoimaa käyttävien kolmansien maiden lisääntyneestä kilpailusta ja oliiviöljyalalla viime vuosina tapahtuneesta tuen siirtämisestä kulutuksesta tuotantoon. Jälkimmäinen syy on seurausta tällä alalla harjoitetusta markkinapolitiikasta, joka on epäsuorasti nostanut syötäväksi tarkoitettujen oliivien hintaa korvaukseksi yhteisön oliiviöljyntuottajien saamasta tuotantotuen lisäyksestä. Ongelmaa mutkistaa se, että jotkut syötäväksi tarkoitettujen oliivien tuottajat saavat oliiviöljyn tuotantotukea yhteisön pientuottajia koskevan järjestelmän kautta, mikä saattaa heidät epäreiluun kilpailuasemaan verrattuna niihin tuottajiin, jotka eivät saa mitään tukea. Komissio on jo arvoisan parlamentin jäsenen mainitsemassa asiakirjassa tarkastellut syötäväksi tarkoitettujen oliivien ongelmaa ja se on tietoinen vaikeuksista saada aikaan uuttayhteistä markkinajärjestelyä (YMJ) tälle alalle talousarvioon liittyvien syiden vuoksi. Tästä syystä yksi ratkaisu syötäväksi tarkoitettujen oliivien alalle saattaisi olla ottaa käyttöön osa nykyisin oliiviöljyalalle varatuista määrärahoista. Keskustelu uudistuksesta on joka tapauksessa avoin. Ainakaan toistaiseksi jäsenvaltioiden enempää kuin asianosaisten ammattijärjestöjenkään näkemykset eivät ole yhteneväisiä syötäväksi tarkoitettujen oliivien alan ottamisesta seuraavaan oliiviöljyalan yhteiseen markkinajärjestelyyn, mikä vain lisää ongelmia. Kun otetaan huomioon nämä tekijät, ratkaisun etsiminen syötäväksi tarkoitettujen oliivien alalle on edelleen mahdollista. Komissio on jo ehdottanut oliiviöljyalan uudistamista koskevassa mietinnössään ratkaisuksi syötäväksi tarkoitetuille oliiveille puuta kohden maksettavan tuen käyttöön ottamista. Saadakseen käyttöönsä kaikki näkemykset lopullista oliiviöljyalan uudistusesitystä varten komissio odottaa vielä joidenkin yhteisön toimielinten ja erityisesti parlamentin huomioita mietinnöstä.